Rossiyalik IT mutaxassislar qaysi davlatlarga ketayotgani ma'lum qilindi

“Financial Times” gazetasi rossiyalik IT mutaxassislar ko'proq qaysi davlatlarga ketayotganini haqida maqola chop etdi.
Unga ko'ra, raqamli mutaxassislarning ko'pchiligi Janubiy Amerika davlatlarini tanlamoqda. Jurnalistlar oilasi bilan Argentinaning Buenos-Ayresiga ko'chib kelgan 39 yoshli Maksim Artushenkov bilan suhbatlashgan. U asosan IT mutaxassislari va biznesni xalqaro miqyosda rivojlantirmoqchi bo'lgan, lekin 24 fevraldan keyin to'siqlarga duch kelgan tadbirkorlar Janubiy Amerikaga ko'chib o'tayotganini aytgan.
“Financial Times”ga ko'ra, Janubiy Amerika rossiyaliklar uchun qulay biznes muhiti va hozirgi geosiyosiy voqealarga “xotirjam munosabati” bilan ajralib turadi. ICESI Kolumbiya universiteti professori Vladimir Ruvinskiy emigratsiyaning “yangi to'lqini” haqida gapirmoqda. Dubay investitsiya kompaniyalaridan birining menejeri Aleksey Solovyovning aytishicha, mart oyi boshidan buyon unga rossiyalik tadbirkorlardan 40 ta so'rov kelib tushgan. Uning fikricha, mintaqada Rossiya texnologik markazi shakllanmoqda.
Avvalroq rossiyalik oligarxlar Evropa sanktsiyalari tufayli qancha mablag' yo'qotgani hisoblangandi. Shuningdek, ular qaysi davlatga ketayotgani ma'lum bo'lgan.